text: Frikendt for drabsforsøg i nødværge
  14 oktober 2011 kl. 17.11
  En 22-årig mand skød i nødværge mod to mænd, der angreb ham med et jernrør, siger Retten i Vejle.
  En 22-årig mand kunne fredag forlade Retten i Vejle som en fri mand. Det var nemlig i nødværge, at han skød mod en mand, der angreb ham med et jernrør.
  Den 22-årige affyrede fire skud med et oversavet jagtgevær, da to mænd 3. september sidste år sparkede døren ind til hans lejlighed. Det skriver Vejle Amts Folkeblad.
  To af skuddene ramte en af angriberne, en 30-årig mand. Skuddene blev affyret på cirka en meters afstand, og den 22-årige vidste ifølge retten udmærket, at de kunne have været dræbende.
  Men to af de tre juridiske dommere samt fem af de seks nævninge fandt, at han handlede i nødværge og derfor ikke skal straffes. En dommer og en nævning mente derimod, at han burde dømmes for drabsforsøg.
  De to angribere var bevæbnet med et jernrør, som blev svinget mod den 22-årige, inden han skød, skriver avisen.
  